กกพ. เลื่อนประกาศผล “รับซื้อไฟใหม่” 5 เม.ย.นี้ เหตุติดวันยื่นอุทธรณ์
กกพ. เลื่อนประกาศผลการคัดเลือกเอกชนที่ผ่านเกณฑ์คะแนนความพร้อมทางด้านเทคนิคขั้นต่ำตามเกณฑ์ เป็นวันที่ 5 เม.ย. (เดิม 22 มี.ค.) หลังจากขยายกรอบระยะเวลาสำหรับการประกาศผลการยื่นอุทธรณ์ผลการพิจารณาความพร้อมด้านเทคนิคฯ เป็นวันที่ 10 มี.ค. 66
กกพ. เลื่อนวันประกาศผล “รับซื้อไฟใหม่” จากเอกชนที่ผ่านเกณฑ์ด้านเทคนิคขั้นต่ำเป็น 5 เม.ย. 66 หลังติดวันยื่นอุทธรณ์ผลพิจารณาด้านเทคนิคฯ
2 มี.ค. 2566

นายเสมอใจ ศุขสุเมฆ ประธานกรรมการกำกับกิจการพลังงาน (กกพ.) เปิดเผยว่า สำนักงาน กกพ. ได้เลื่อนประกาศผลการคัดเลือกเอกชนที่ผ่านเกณฑ์คะแนนความพร้อมทางด้านเทคนิคขั้นต่ำตามเกณฑ์ ในการจัดหาไฟฟ้าจากพลังงานหมุนเวียนในรูปแบบ Feed-in Tariff  ปี 2565-2573 สำหรับกลุ่มไม่มีต้นทุนเชื้อเพลิง พ.ศ.2565 เป็นวันที่ 5 เม.ย. (เดิม 22 มี.ค.) หลังจากขยายกรอบระยะเวลาสำหรับการประกาศผลการยื่นอุทธรณ์ผลการพิจารณาความพร้อมด้านเทคนิคฯ เป็นวันที่ 10 มี.ค.นี้ (จากเดิม 1 มี.ค.) ส่วนกำหนดการแจ้งให้ผู้ได้รับคัดเลือกทราบและยอมรับเงื่อนไขการลงนามในสัญญาซื้อขายไฟฟ้าเป็นวันที่ 19 เม.ย. (จากเดิม 29 มี.ค.)
ทั้งนี้ สืบเนื่องจากมีผู้ยื่นของผลิตไฟฟ้ายื่นอุทธรณ์ผลการพิจารณาความพร้อมด้านเทคนิคขั้นต่ำตามเกณฑ์ผ่านหรือไม่ผ่าน เป็นจำนวนมาก เพื่อให้การพิจารณาอุทธรณ์เป็นไปด้วยความครบถ้วน ถูกต้อง และเป็นธรรม จึงจำเป็นต้องขยายกรอบเวลาที่กำหนดไว้
อนึ่ง ผู้ผ่านการพิจารณา มีจำนวน 318 ราย แบ่งเป็น
1.พลังงานลม ผ่าน 20 ราย ปริมาณเสนอขาย 1,291.30 เมกะวัตต์ (MW)
2.พลังงานแสงอาทิตย์แบบติดตั้งบนพื้นดินร่วมกับระบบกักเก็บพลังงาน (Battery Energy Storage System:BESS) ผ่าน 31 ราย ปริมาณเสนอขาย 1,253.60 เมกะวัตต์
3.พลังงานแสงอาทิตย์แบบติดตั้งบนพื้นดิน ผ่าน 267 ราย ปริมาณเสนอขาย 5,184.18 เมกะวัตต์
4.ประเภทก๊าซชีวภาพ (น้ำเสีย/ของเสีย) ไม่มีผู้ผ่านการพิจารณา